google/wiki40b huggingface dataset:
Rästiklaste mürk

Rästiklaste mürk on rästiklaste süljenäärmete toksiline nõre (modifitseeritud sülg). Rästiklased kasutavad eesmürgihambaid saakloomade surmamiseks ja seedimiseks, aga ka enesekaitseks. Inimesel võib rästiklase hammustus põhjustada erineva raskusastmega mürgistusseisundeid ja ka surma.
Rästiklaste mürk toimib ohvri organismi hemolüütiliselt. Ohtlikum on aga mürgi koaguleeriv toime.
Rästikumürgiks nimetatakse ka maokasvandustes ja kodumajapidamistes rästiklastelt lüpstavat värsket sülge ning sellest valmistatud kuivmürki ja katseloomadele süstitavat rästikumürki. 
Rästiklaste mürgi tugevus erineb liigiti. Näiteks ahelrästiku, hariliku eefa, lõgismadude, perekonna Lachesis, botropside, aafrikarästikute, kärnrästikute ja sarvikrästikute hammustused võivad abi viibimisel olla fataalsed. Samas näiteks Austrias ja Ungaris levinud stepirästik on küllaltki ohutu ning teadaolevalt pole surmajuhtumeid põhjustanud. Eestis elava hariliku rästiku hammustused lõpevad surmaga harva.

Rästiklaste sülg ja teadus

Rästiklaste perekonna madudelt kogutud (inglise milking) mürgi koostisosadest sünteesitud ained leiavad kasutust nii akadeemilises kui traditsioonilises meditsiinis (sh homöopaatias) mitmesuguste salvide ja teiste preparaatide näol. Uuemates uuringutes töötatakse välja inimmudeleid rästiku süljenäärmete nõrest valmistatud ravimite kasutamiseks näiteks kasvajarakkude ja HI-viiruse vastu.
Enim tuntakse rästiklaste sülje baasil komplekteeritud, eraldatud ja sünteesitud aineid ravimitööstuses. 1990. aastatel kiitis FDA Ameerika Ühendriikides heaks mitmeid rästiklaste süljenäärmete nõre baasil keemiliselt sünteesitud ravimeid, mis olid mõeldud südamehaiguste ning rinnaangiini ja südameinfarkti profülaktikaks, raviks ja järelraviks, mida tutvustati "superaspiriinina": Aggrastat, Plavix, Epetifibatide, Integrilin jpt.
Lisaks eelnimetatuile on rästiklaste mürki aluseks võttes sünteesitud angiotensiin-konvertaasi inhibiitoreid ehk (AKE-inhibiitorid), mis pärsivad RAA-süsteemi (nendest ravimitena enim väljastatud perindopriil, kaptopriil, enalapriil, lisinopriil, ramipriil jpt). Loetletud sünteetilised toimeained on päästnud sadu miljoneid inimesi, samuti on neil oluline roll maailma riikide majanduses.
Ravimihiid AstraZeneca on ateroskleroosi raviks välja töötanud ravimi toimeainega tikagreloor, mille kaubamärgid Ameerika Ühendriikides on Brilinta ja Euroopa Liidus, sh ka Eestis, Possia. Eesti Haigekassa süsteemi kaudu turustatakse mõlemat nimetatud toimeainega ravimit.
Retsessiivsus

Retsessiivsus on geneetikas ühe tunnuse (alleeli) varjuvus tunnusepaaris (alleelipaaris) heterosügootse genotüübi puhul.
Retsessiivne tunnus (sh defekt, haigus) avaldub  ainult homosügootsuse (alleelipaari aa) korral.
Retsessiivsus saab avalduda ainult dominantsuse puudumisel.
Retsessiivsus on dominantsuse vastandnähtus.
Tuderna raudteesild

Tuderna raudteesild oli raudteesild üle Tuderna oru Valga–Petseri raudteel.
Sild asus Orava vallas Lepassaare ja Piusa raudteejaama vahelisel lõigul Tuderna raudteepeatuse lähedal. Tuderna raudteesild oli 56,7 m pikk ja 22,6 m lai. See oli Eesti kõrgeim raudteesild.
Sild hävis II maailmasõjas 1944. aastal. Pärast sõda otsustati silda mitte taastada. Osa orgu täideti ja silla asemele ehitati truubiga kõrge raudteetamm.
Manatark (ansambel)

Manatark on aastast 1996 tegutsev Eesti black pagan metal'i ansambel
Eesti Tiibeti Traditsioonilise Meditsiini Akadeemia

Eesti Tiibeti Traditsioonilise Meditsiini Akadeemia (lühend ATTM Eesti) on Tallinnas tegutsev mittetulundusühing, mis tegeleb tiibeti meditsiiniga seonduvaga. Ühing loodi 2008. Ühing on teinud tihedat koostööd MTÜ Eesti Ngak-Mang Instituudiga.
Ühing haldab Välustes asuvat Väluste tiibeti meditsiini kooli.
Sorano

Sorano  on omavalitsusüksus (comune) Itaalias Toscana maakonna Grosseto provintsis.

Ajalugu

Sorano tekkis Aldobrandeschi pere valdusena, aga piirkond oli asustatud juba etruskide ajal.
Serj Tankian

Serj Tankian (sündinud 21. augustil 1967 Beirutis Liibanonis) on armeenia päritolu ameerika muusik. 
Ta on alternative metal'it viljeleva ansambli System of a Down laulja, mänginud ansamblis ka kitarri ja klahvpille. 
16. oktoobril 2013 andis Serj Tankian Tallinnas Saku Suurhallis kontserdi, kus ta esitles koos Vilniuse sümfooniaorkestriga oma sooloalbumeid "Elect the Dead" ja "Orca".

Isiklikku

Tankian elab Los Angeleses. Ta on taimetoitlane ning loomade õiguste eest võitleva organisatsiooni PETA toetaja.
9. juunil 2012 abiellus Tankian oma kauaaegse tüdruksõbra Angela Madatyaniga, kes on samuti armeenia päritolu.
Nõmmküla mõis

Ajalugu

Nõmmküla küla kohta on allikais teateid 1520. aastast (Klotdorp). Mõisa on esimest korda mainitud 1620. aastal (Hof Nömkül). 1627. aastal ostis selle Hans von Fersen (1575−pärast 1641), kelle järeltulijate kätte jäi mõis 1813. aastani. Seejärel omandasid mõisa abielu kaudu Taubed, kellelt see võõrandati 1919. aastal.

Mõisaansambel

Ühekorruseline kivist häärber ehitati ilmselt XVIII ja XIX sajandi vahetusel. Tänapäeval on see mõningal määral ümber ehitatud.
Chad Hedrick

Torino olümpiamängud

2006. aasta taliolümpiamängudele Torinosse läks Hedrick ambitsioonika plaaniga korrata Eric Heideni saavutust, kes oli 1980. aasta taliolümpiamängudel võitnud kõik 5 kuldmedalit. Heiden abistas teda selles, olles meeskonna arst. Distantse oli 6, kuid lühimal distantsil, 500 meetris ei pääsenud Hedrick USA koondisse. Hedrick oli enne olümpist püstitanud 6 maailmarekordit distantsidel 1500–10 000 meetrit, samuti mitmevõistluses. Olümpiale läks ta maailmarekordiomanikuna 1500 meetris, 10 kilomeetris ja mitmevõistluses.
11. veebruaril 2006 toimus esimene distants, 5 kilomeetrit. Hedrick sõitis koos Bob de Jongiga Hollandist vahetult pärast Kramerit ja vahetult enne Davist. Hedrick läks kiiresti juhtima ja saavutas suure edu. Viimasel ringil ta väsis ja olümpiarekordist jäi puudu 0,02 sekundit, aga olümpiakulla võitis ta Krameri ees kindlalt. Pronksmedal läks Enrico Fabrisele Itaaliast, kes viimastel ringidel kõige kiirem oli.
15. ja 16. veebruaril toimus meeskonnasõit. Davis keeldus selles osalemast, keskendudes individuaaldistantsidele. Niimoodi nõrgenenud USA koondis kaotas veerandfinaalis Itaaliale, kuigi ületas enne sõitu kehtinud olümpiarekordi. Pettunud Hedrick loobus 5. koha sõidust ja USA kaotas selles Venemaale.
18. veebruaril toimus 1000 m sõit, kus USA saavutas kaksikvõidu, kuid võitis Davis 500 m olümpiavõitja Joey Cheeki ees. Hedrick sõitis 4. paaris ja pärast 18 paari sõitmist oli veel kindel liider (kokku oli paare 21), aga lõpuks tuli leppida 6. kohaga.
21. veebruaril toimus 1500 m sõit. Hedrick oli eelviimases paaris, kuid ei suutnud lüüa Fabrise aega. Fabris tuligi olümpiavõitjaks viimases paaris sõitnud Davise ja Hedricki ees.
24. veebruaril toimus 10 km sõit. Hedrick sõitis viimases paaris koos hollandlase Carl Verheijeniga. Nad said vastavalt hõbe- ja pronksmedali, kaotades Bob de Jongile Hollandist. Kõigest hoolimata sai Hedrickist läbi aegade kolmas ameeriklane, kes võitnud ühtedelt taliolümpiamängudelt kolm medalit.

Vancouveri olümpiamängud

2010. aasta taliolümpiamängudele Vancouveris pääses Hedrick neljal distantsil: kolmel keskmisel individuaaldistantsil ja meeskonnasõidus.
13. veebruaril toimus 5 km distants, kus Hedrick sõitis tiitlikaitsjana viimases paaris. Ta jäi alles 11. kohale, olles küll ameeriklastest parim.
17. veebruaril sõideti 1000 m. Hedrick sõitis 16. paaris koos Lõuna-Korea sportlase Mo Tae-Bumiga ja nad lõpetasid liidritena. Viimases paaris sõitnud Davis võitis kulla, järgnesid Mo ja Hedrick.
20. veebruaril sõideti 1500 m. Hedrick sõitis eelviimases, 18. paaris ja saavutas 6. koha. Davis võitis hõbemedali.
26. ja 27. veebruaril toimus meeskonnasõit, kus USA oli asetatud neljandana. Veerandfinaalis alistas USA Jaapani ja läks poolfinaalis kokku esimesena asetatud Hollandiga, kes oli saanud veerandfinaalis sajandiksekundi pealt sama aja. Kuid poolfinaalis oli USA 0,4 sekundit kiirem ja pääses finaali Kanada vastu. Finaalis oli Kanada 0,21 sekundit nobedam.

Isiklikku

Chad Hedrick on 180 cm pikk ja kaalub 77 kg.
7. juunil 2008 abiellus ta Houstonis Lynsey Elizabeth Adamsiga. Nende esimene laps, tütar Hadley Hedrick, sündis 18. märtsil 2009.
Mati Abel

Mati Abel (sündinud 17. detsembril 1942 Jõhvis) on eesti matemaatik.
Ta lõpetas aastal 1966 Tartu Riikliku Ülikooli matemaatikateaduskonna. Aastal 1971 kaitses ta väitekirjaga (juhendajaks dotsent Simson Baron) "Banachi algebra väärtustega funktsioonide algebrate algebralised ja topoloogilised omadused" füüsika-matemaatikakandidaadi kraadi.

Isiklikku

Ta on abielus Elts Abeliga. Mart Abel on nende poeg.
1988. aasta taliolümpiamängud

1988. aasta taliolümpiamängud olid XV taliolümpiamängud, mis toimusid 13.–28. veebruaril 1988 Kanadas Calgarys.
Olümpialinnaks kinnitati Calgary ROK-i 84. istungil Baden-Badenis 30. septembril 1981. Otsustavas hääletusvoorus võideti Falun 49:31. Varem oli Calgary kandideerinud 1964., 1968. ja 1972. aastal. 
Teised kandideerinud linnad olid Falun/Åre (Rootsi), Cortina d'Ampezzo (Itaalia), Garmisch-Partenkirchen ja Berchtesgaden (Saksamaa LV), Sankt Moritz (Šveits), Sapporo (Jaapan).
Korralduskomitee president oli Frank W. King.
Olümpiamängud kuulutas avatuks Kanada kindralkuberner Jeanne Sauvé. Olümpiavande andis kohtunike esindajana iluuisutamiskohtunik Suzanna Morrow-Francis ja sportlaste esindajana murdmaasuusataja Pierre Harvey. Olümpiatule süütas 12-aastane koolitüdruk Robyn Perry.
Olümpiamängudel osales 57 riiki 1423 sportlasega, sealhulgas 301 naist. Esimest korda osalesid olümpiamängudel Fidži, Guam, Guatemala, Jamaica.
Kaubi kaasik

Kaubi kaasik (ka: Nopsi kaasik) on kaitsealune kaasik Valga maakonnas Tõrva vallas. 
Kaasik võeti aastal 1974 kaitse alla (Kaubi kaasiku kaitseala; pindala 2 ha).
Nathan Lane

Joseph Nathan Lane (sündinud 3. veebruaril 1956) on Ameerika Ühendriikide näitleja.
Kenneth Pike

Kenneth Lee Pike (9. juuni 1912, Woodstock, Connecticut – 31. detsember 2000) oli USA keeleteadlane ja antropoloog.
Ta õppis Michigani Ülikoolis ja tegi doktoritöö Edward Sapiri juhendamisel.
Ta võttis kasutusele mõistepaari eemne ja eetne.
Kenneth Pike'i juhendatavaks oli teiste seas Ilse Lehiste.
Narva Rannavärav

Narva Rannavärav (ka Väike Rannavärav või Väike värav või Vana Rannavärav või Vana värav) oli jõesadamasse viiv värav Narva keskaegse linnamüüri idaosas. 
Värav viis Rüütli tänava lõpust jõe äärde. Rannavärava kaudu viisid linnaelanikud jõesadamasse oma kaupu, aga tagasi tuldi Karjavärava kaudu, sest Rannavärava juures oli väga järsk tõus.
Aastatel 1676–1680 rekonstrueeriti Rannavärav ja sai pärast seda nimeks Uus värav. 1845. aastal ehitati värav põhjalikult ümber ja nimetati Pimeväravaks. Pimevärava järgi sai nime Victoria bastionile rajatud park – Pimeaed.
Pärast 1875. aastat Pimevärav lammutati.
Eesti hooghännaliste süstemaatiline nimestik

Eesti hooghännaliste süstemaatiline nimestik
Hooghännalisi elab Eestis umbes 90 liiki.
Hreštšatõtske

XXI sajand

Donbassi sõja ajal, 2014. aasta septembris, läks asula valitsusvastaste jõudude kontrolli alla.
Georg von Lilienfeld

Georg Woldemar von Lilienfeld (10. august (vkj 30. juuli) 1772 Parasmetsa mõis – 22. mai (vkj 10. mai) 1853 Kuusiku mõis) oli baltisaksa poliitik.
Georg Woldemar von Lilienfeld sündis Saaremaa maanõuniku Heinrich Otto von Lilienfeldi ja Charlotte Katharina von Smitteni pojana. Tema tädipoeg oli kuulus Vene väejuht Michael Andreas Barclay de Tolly (1761–1818).
1827–1830 oli ta Eestimaa rüütelkonna peamees ning hiljem maanõunik.
Talle kuulusid Kuusiku ja Sikeldi mõis.
Inčupe raudteepeatus

Inčupe raudteepeatus on raudteepeatus Riia–Skulte raudteeliinil Saulkrasti piirkonnas Inčupe jõe lähedal. 
Iga päev peatub seal 23 reisirongi, tööpäeviti 27. Peatus asub Riia raudteejaamast 43,4 km kaugusel. Peatuseni viib üks tee, sealt edasi aga kaks teed. Piletihinnalt kuulub peatus C-tsooni.
Inčupe raudteepeatus avati aastal 1971.
Ilmar Jaks

Ilmar Jaks (4. aprill 1923 Läänemaa – 1. september 2019) oli eesti kirjanik.
Sõdis Soome sõjaväe jalaväerügemendis JR 200, mobiliseeriti Punaarmeesse, sattus Leningradi tööpataljoni, põgenes 1945 Soome kaudu Rootsi. Õppis 1949–1953 Uppsala ülikoolis õigusteadust. Töötas Stockholmis Kammerkolleegiumis.

Isiklikku

Ilmar Jaksi vanemad olid Alexander Jaks (1880–1958) ja Minna Emile Abner (6. veebruar 1895 – 27. märts 1966). 
Ilmar Jaksi vennad on Werner (26. veebruar 1919 – 27. detsember 1992), Uno (sündis 23. juunil 1925) ja Sulev (1928–1947). Tema õde oli Ilo Jaks (11. veebruar 1921 – 18. juuli 1964). Ilmar Jaksi abikaasa oli Astrid Kruus (13. oktoober 1929 – 1976). Hiljem oli ta abikaasa prantsuse-vietnami päritolu Ariane Kveld Jaks (sündis 1964), kes on avaldanud mitu prantsuskeelset luulekogu.
Talsinki

Talsinki (mõnikord ka Hellinna või Hellinn) on Helsingi ja Tallinna vahelise tiheda, odava ja lihtsa reisimise kõnekeelne nimi. See on sulandsõna kahe linna nimest.
Väljendit "Talsinki" kasutatakse tihti viitamaks sellele, et Tallinna kommertskeskus on saanud "helsinglaste elutoaks". Igal suvel reisivad tuhanded Helsingi turistid Tallinna ning samal päeval tagasi, veetes terve oma aja poodeldes Tallinna kesklinna ja vanalinna erinevates kaubamajades ja turgudel, kuhu neid meelitavad odavad hinnad. Väga vähesed turistid satuvad kesklinnast kaugemale ning veelgi väiksem osa sõidab teistesse Eesti linnadesse.
Juudi autonoomne oblast

Rahvuslik koosseis

Suuremad rahvusrühmad 2010. aasta rahvaloenduse järgi oblasti 176 558 elanikust olid: venelased (160 185 ehk 90,7%), ukrainlased (4871 ehk 2,8%) ja juudid (1628 ehk 0,9%). Muid oli 9874 inimest ehk 5,6% oblasti elanikkonnast.
Peter von Tiesenhausen

Peter von Tiesenhausen (ka Petrus de Tisenhusen, Dissenhussen) oli Vana-Liivimaa aadlik ja vaimulik, Tartu toomhärra 1550–1558.
Peter von Tiesenhausen pärines Tartu piiskopkonnast, tema isa oli Heinrich von Tiesenhausen. 1536. aastal immatrikuleeriti Peter von Tiesenhauseni nimeline isik Oderi-äärse Frankfurdi ülikooli, võimalik, et see oli hilisem toomhärra; 1545. aastal immatrikuleeriti samanimeline Wittenbergi ülikooli. 20. jaanuaril 1550 on Peter von Tiesenhausenit esmakordselt nimetatud Tartu toomhärraks.
1551. aastal teatas Liivimaalt lahkunud Tartu piiskop Jodokus von der Recke, et sooviks Peter von Tiesenhausenit näha enda järglasena piiskopitoolil. Kuid Tartu kapiitel valis 1552. aastal uueks piiskopiks Kärkna kloostri abti Hermann Weseli, kellel aga kuni 1554. aastani ei õnnestunud hankida paavsti kinnitust. Seetõttu tekkis Riia peapiiskopil Wilhelmil ja tema vennal, Preisimaa hertsogil Albrechtil 1553. aasta lõpus plaan Tiesenhausen ikkagi Tartu piiskopiks teha, selles lubas neid abistada ka Roomas elav kunagine Tartu toomhärra Alexander Sculteti. Kuid Peter von Tiesenhausen ise polnud eriti valmis Tartu seisuste tahte vastu astuma, kartes ebaõnnestumist ja oma toomhärravalduste kaotsiminekut. Peapiiskop Wilhelm pakkus seepeale võimalust Tiesenhausenist Hermann Weseli koadjuutor teha, kuid ka see plaan ei õnnestunud, sarnaselt ebaõnnestus ka Tiesenhauseni võtmine Riia toomkapiitlisse.
Tiesenhausen oli Tartu toomkapiitlis kuni selle lõpuni 1558. aastal, ta esines Tartu piiskopkonna esindajana veel 1558. aasta märtsis peetud Liivimaa maapäeval. Tartu piiskopkonna vallutamise järel loobus Tiesenhausen vaimulikuseisusest ning 20. novembril 1561 läänistas Zygmunt II August talle mõisaid Rēzekne lähedal. Varsti pärast seda abiellus ta Barbara Tiesenhauseniga, kes oli Riia peapiiskopi vasalli Fromhold von Tiesenhauseni tütar.
Harri Niidre

Harri Niidre (25. mai 1923 Iisaku – 31. jaanuar 1950 Oonurme) oli Eesti Leegioni ohvitser ja metsavend, kes hukkus metsas tehtud haarangu tagajärjel.
Harri Niidre võitles Eesti SS-vabatahtlike brigaadi 1. rügemendi 1. pataljoni 4. kompanii 1. rühma ülemana.
Pärast sõjategevust Eestis 1944. aastal jäi metsavennaks. Kui NKVD tegi Oonurme küla lähedal metsas haarangu, lasi Niidre ennast ise maha, et mitte sattuda nõukogude julgeolekumeeste kätte.
David Miliband

David Wright Miliband (sündinud 15. juulil 1965 Londonis) on juudi päritolu Suurbritannia poliitik, Leiboristliku Partei liige.
Ta on olnud Briti parlamendi alamkoja liige alates 2001. 2006–2007 oli ta keskkonna- ja maaeluminister. 28. juunist 2007 kuni 11. maini 2010 oli ta Gordon Browni valitsuse välisminister, sellest alates varivalitsuse välisminister. Välisministriks saades oli ta 41-aastane ja viimase 30 aasta noorim Suurbritannia välisminister .
Tema isa Ralph Miliband oli marksistlik sotsioloog, tema noorem vend Ed Miliband on poliitik ja oli Davidiga samaaegselt valitsuse energiaminister.
David Miliband abiellus USA-st pärit kontsertpianisti Louise Shackeltoniga, kes töötab Londoni Sümfooniaorkestris. Nad adopteerisid USA-st kaks vastsündinud poega: esimese 2004. aasta detsembris ja teise 2007. aasta oktoobris.
Intervjuus USA telekanalile CNN teatas Miliband 2009. aastal, et kasvas üles ilmalikus peres ja on ateist, kuid austab sügavalt religioosseid inimesi.
David Miliband on õppinud filosoofiat, riigi- ja majandusteadust; ta on lõpetanud Oxfordi Ülikooli ja Massachusettsi Tehnoloogiainstituudi.
Miliband oli Iraagi sõja suhtes tõrksalt meelestatud .
12. mail 2010 teatas Miliband, et kavatseb kandideerida Leiboristliku Partei esimeheks. Sama plaan oli tema vennal Edil. 25. septembril 2010 Manchesteris toimunud Leiboristliku Partei esimehe valimistel kaotas David Miliband vennale.
Vastemõisa mõis

Vast(s)emõisa mõis (saksa keeles Wastemois) oli riigimõis Suure-Jaani kihelkonnas Viljandimaal. Nüüdisajal jääb mõis Viljandi maakonda Põhja-Sakala valda.

Ajalugu

Mõisat on esimest korda mainitud 1559.

Mõisaansambel

Mõisa lihtne ühekorruseline puidust peahoone ehitati tõenäoliselt 18. sajandi lõpupoole. Peahoone on tänapäeval varemetes.
Margus Tammekivi

Margus Tammekivi (sündinud 23. jaanuaril 1956 Kõpus Viljandi rajoonis), on eesti jurist, poliitik ja sporditegelane. 
Ta lõpetas aastal 1974 Nuia keskkooli ja 1979 TRÜ õigusteaduskonna. 
Hakkas harrastama Nuias Peeter Lapi innustusel kergejõustikku ja Ahto Jänese juhendamisel modellismi, tuli 1971 raketimudelispordis Eesti koolinoorte meistriks. 
Olnud 1990–1994 ESK juhatuse liige, 1991–2005 Pärnu Sõudeklubi president. 
Kuulunud Sõudeliidu juhatusse. 
Töötanud Pärnus uurijana, prokurörina ja advokaadina. 
Olnud 1989–1993 ja 2002–2005 Pärnu volikogu esimees ning 2000–2002 ja 2005–2007 abilinnapea, 2007 Riigikogu XI koosseisu asendusliige. 
2007–10 Pärnu Koolide SA juhatuse esimees ja 1997–2018 OÜ Margus Tammekivi Õigusteenus juhatuse esimees.
Riho-Bruno Bramanis

Riho-Bruno Bramanis (sündinud 1. jaanuaril 1967) on endine eesti käsipallur ja käsipallitreener.
Ta on olnud Eesti koondise peatreener ning käsipalliklubi Audenteses käsipalli osakonnas treener.
Sügisest kevadeni töötab ta Albion Reisid reisijuhina Jaapanis, Aafrikas, Kesk-Aasias ja Ameerikas.
Bramanis on USA sissesõidukeelu nimekirjas, kuna elektroonilise USA viisa (ESTA) taotluse oli ta teinud Zimbabwe piirivalvuritele ära antud passiga. USA-sse sisenedes oli tal teine pass kaasas.
Tal on abikaasa Kertu ja neil on tütar Melissa ning Audentede esiliigas ja HC Tallase meistriteliigas käsipalli mängiv poeg Jesper.
Roberto Cabañas

Klubikarjäär

Aastatel 1980–1984 mängis ta Põhja-Ameerika Jalgpalliliigasse kuuluvas New Yorgi Cosmoses. 1983. aasta hooajal valiti ta liiga väärtuslikumaks mängijaks ning oli liiga suurim skoorija.
Euroopas mängis ta Prantsusmaa klubides Stade Brestois 29 ja Lyoni Olympique.

Koondisekarjäär

Ta mängis Paraguay rahvuskoondises 1986. aasta maailmameistrivõistlustel ning 1979., 1987. ja 1993. aasta Copa Américal.
1986. aasta maailmameistrivõistlustel viimases alagrupimängus lõi ta kaks väravat Belgiale. 2:2 viigiseisus lõppenud mäng kindlustas Paraguay edasipääsu kaheksandikfinaali, kus kaotati 0:3 Inglismaale.
Naiskivi

Naiskivi on püha kivi Virumaal Viru-Nigula kihelkonna ja valla Unukse külas.
Kivi sünni kohta on 1937. aastal üles kirjutatud muistend:
Kuri ämm ei ole miniat sugugi sallind, ajand teda ühtelugu taga, sõimand, löönd ja vaevand teda. Minia kannatand esti kõik nurisemata, aga et abi kudagi loota ega kuskilt loota ei old, lõppend ka temagi kannatus. Kui ta jälle ämmalt hea tulupi oli saand, võtnud lapse ja lähend püha määle ja palund jumalatelt, et teda kiviks muudetaks. Puuks ei ole sellepärast tahtnud, et puu ära põletatakse. Selle pääle muudetudki kiviks. Kivi aketud pühaks pidama ja tema juures jumalaid paluma. Ristiusu ajal keelatud metsas käimine ära ja kivi toodud sookaldale välja (kust, ei tea). Kivi peab istuva naisterahva moodi olema, kellel ka laps süles olnud. Hiljuti võtnud üks tüdruk koeruse pärast lapse sülest ära. (ERA II 153, 593 (17) < Viru-Nigula khk, – H. Länts (1937.)
Aytes

Aytes oli Eestimaa vasalliperekond.
1328 mainitakse Tallinna kodanikku Lippoldust. Ta oli 1343 Taani kuninga vasall, kellele kuulus Lüganuse kihelkonnas Aidu küla. Tõenäoliselt tuletati külast ka perekonnanimi Aytes.
1396 mainitakse Rakvere foogti Hennekin Aytes'it.
Uus-Meremaa vapp

Uus-Meremaa vapp on Uus-Meremaa ametlik vapp. Praegune vapp on kasutusel aastast 1956. Kuni 1911. aastani oli kasutusel Suurbritannia vapp, seejärel sai Uus-Meremaa kuningas George V otsusega oma vapi, mida on uuemas versioonis mõnevõrra muudetud.
Vapil kujutatakse eurooplannat ja maoori meest. Vapikilbil olevad laevad sümboliseerivad merekaubandust, tähed Lõunaristi, nisupead põllundust, lammas karjandust, vasarad mäetööstust. Vertikaalsed väljad tähistavad Cooki väina. Kilbi vasak ja parem tiib esindavad Põhja- ja Lõunasaart. Vapikilbi kohal on Briti monarhi Püha Edwardi kroon.
Lynyrd Skynyrd

Lynyrd Skynyrd on USA-s Floridas Jacksonville'is 1964. aastal asutatud rokkansambel. Ansambel on tuntud southern rock '​i populariseerimise poolest 1970. aastatel. Ansambel tegutseb tänapäevani.
Ansambli asutasid 1964. aastal Ronnie Van Zant, Bob Burns, Allen Collins, Gary Rossington ja Larry Junstrom. Ansambel sai nime muusikute kooliaegse võimlemisõpetaja Leonard Skinneri (eluaastad 1933–2010) järgi, kes ei lubanud neil kanda pikki juukseid.
Kolm ansambliliiget, Ronnie Van Zant, Steve Gaines ja Cassie Gaines hukkusid 20. oktoobril 1977 Mississippi osariigis Gillsburgis toimunud lennuõnnetuses, ülejäänud pääsesid tõsiste vigastustega. Pärast lennuõnnetust peatus ansambli tegevus.
1987. aastal tuli Lynyrd Skynyrd uuesti kokku, esilauljaks sai Van Zanti noorem vend Johnny.
13. märtsil 2006 võeti Lynyrd Skynyrd Rock'n'rolli Kuulsuste Halli liikmeks.
Ansambli tuntumad lood on "Sweet Home Alabama", mis esineb filmide "Forrest Gump" (1994) ja "Vanglaekspress" ("Con Air"; 1997) filmimuusikas, ja "Free Bird".
Faime Jurno

Faime Jurno (ka Jürno; sündinud 28. veebruaril 1951 Lääne-Berliinis) on eesti näitleja ja modell.

Elukäik

Faime Jurno sündis Lääne-Berliinis sakslase Hans Dorn'i ja eestlanna Meeta (sünd. Šprenk) tütrena. Tema vanemad abiellusid 1944. aastal ja enne, kui venelased Eestisse tulid, sõitsid nad Saksamaale. 1957. aastal naasis ema koos väikese Faimega Eestisse. Isaga kohtus Faime taas alles 1978. aastal: varem kokkulepitud kohtumine leidis aset Rootsis Stockholmis välismaareisil viibides.
Faime Jurno lõpetas aastal 1969 Tallinna 1. Keskkooli.
Ta alustas Tallinna Moemaja modellina juba 9. klassi õpilasena ja oli peagi moeajakirja Siluett tuntud kaanetüdruk. Moskvas toimunud suurtel moeetendustel oli ta tavaliselt ainus Eesti esindaja. Viimase moedemonstratsiooni tegi ta kaasa 1992. aastal, kui Tallinna Moemaja lõpetas tegevuse.

Isiklikku

Faime Jurno kasvas peres koos kolme õega.
Tal on poeg Tambet.